Valitsus on uue aasta riigieelarve valmis saanud ja vähehaaval selgub, kes ja milleks sealt raha saab. Üks suur võitja on Eesti jalgpalliliit. Valitsus on otsustanud anda eelarvest viis miljonit eurot Lilleküla jalgpallistaadioni juurdeehitise rajamiseks. See tähendab, et 2001. aastal avatud ja siiani lõplikult valmis ehitamata staadion saab üle aastate väga korraliku rahasüsti, millest teised spordirajatised üksnes unistavad.